Mitemne Äthiopier wo sit 14 Jahr in dütschland Wohnt si mir das Wuchänänd i das Dorf gangä wo sini Grossmueter läbt.  Tulu-Gedo, es Dorf mit genau 8 Hüsli. Vomene chli grössere Dorf us muäss mä ei Stund wandere, damit me zu däm, würkli u schönä, ruhigä Plätzli chunnt.  Im Wohnzimmer, wo glichzytig ou z Ässzimmer u z Schlaafzimmer isch, het de scho äs Füürli brönnt, wo mir im dunkle si acho. So si mir i das verrouchnete Hüttli ihnächo und hei nahezu nüüt gsee,  wüu abgsee vo däm Füürli hets nüt wo das ganze würde erhällä. (Kein Strom)  Woni de bi abghocket hani gmerkt, dass näbä mir äs Chäubli ligt. Das hei si ou müässä ihnänäh, wüu me das vor dä Hyäne muäss schütze. So si mir öpe mit 13 andere Lüt (Das isch äuä de o scho fasch z haubä Dorf) chli ghöcklet und hei dr Schnaps, wo si üs hei uftischet, trunke. Dr Wäg is Bett hei mir de zum Glück ou im dunkle gfunde. Me het eifach müässä ufpassä, dass mä nid irgendwo ufene Hund tschauppet, ine Chuäfladä ihnästeit  (D Chüä si ja ou grad alli vor dr Hustüüre) oder irgendwo äs schlaafends Schaaf weckt. Z dritte hei mir de ufemne 120cm Bett pfuuset. D Ratte hei leider nid so wöuä schlaafä, so si si di ganz Nacht irgendwo um üses Bett umägrennt und hei lärme gmacht. Am Morgä am Sächsi het de ou dr Güggu mau afa Chräiä und d Chüä hei o ihre Kommentar derzuä gä. Ja, es isch e churzi Nacht imene chliine Bett gsi…  Bim Zmörgele hets de wider z gliiche gä wi zum Znacht. Suurteig mitere Linsäsauce. Obschon si säuber  mängisch nid gnuä z Ässä hei hei si üs würkli vo Friti bis Sunnti geng wider öpis uftischet. Si si würkli so gastfründlech und mache sech di ganzi Zyt Sorge, dass me verhungeret. Derbi gits Zyte wo si eifach NÜT z ässä hei, wüu si Säubschtversorger si. Sitzt me um das winzigä Houztischli ime und isch am ässä louft ab und zuä äs Chind mitemne Chäubli dür z Wohnzimmer, irgendwo flattere d Hüäner ume und d Grossmuäter hocket meh oder weniger stillschweigend vorem Füür. Isch sehr ä luschtigi Stimmig.  Das  Wuchänänd ohni Handy und ohni Strom, derfür mit viiiu Kafi (Kafizeremonie liäbä d Äthiopier ja unheimlech) het üs aune sehr guät ta. Iz wüssä mir wider was mir ir Houptstadt würkli chöi schetzä